รหัสประจำตัวเฉพาะนักศึกษา

รหัสประจำตัวเฉพาะนักศึกษา  เป็นรหัสเฉพาะใช้อ้างอิงในระบบการศึกษาที่ออกโดยรัฐบาลออสเตรเลียให้แก่ผู้เรียนในระบบอุดมศึกษา (รวมถึง มหาวิทยาลัย TAFE และวิทยาลัยอิสระในระบบอุดมศึกษา) เพื่อใช้เก็บข้อมูลเกี่ยวกับการศึกษาอบรมของผู้เรียน รวมถึงการเปลี่ยนสถานที่เรียนในระบบอาชีวศึกษาและการศึกษาขั้นสูงในประเทศออสเตรเลีย
รหัสประจำตัวเฉพาะนักศึกษาเป็นรหัสออกให้ครั้งเดียวตลอดชีพ และเป็นข้อบังคับให้ผู้เรียนในระบบอุดมศึกษาทั้งหมดในประเทศออสเตรเลียต้องมีรหัสดังกล่าว ทั้งนักศึกษาในท้องถิ่นและนักศึกษาต่างชาติอยู่ในระบบร่วมกัน และรหัสดังกล่าวเป็นอิสระจากหมายเลขประจำตัวนักศึกษาของมหาวิทยาลัยเนื่องจากรหัสประจำตัวเฉพาะนักศึกษาเป็นระบบที่ดำเนินการในระดับชาติ
ประวัติ.
แนวคิดการทำทะเบียนนักศึกษาแห่งชาติมีมาตั้งแต่อดีตรัฐมนตรีศึกษาธิการ (และนายกรัฐมนตรี) จูเลีย กิลลาร์ดได้กำกับดูแลด้านการศึกษา เมื่อ ค.ศ. 2010 ในแรกเริ่มมีการเสนอให้นำไปผูกกับเว็บ My School สำหรับนักเรียนประถมศึกษาและมัธยมศึกษาเพื่อติดตามประวัติระเบียนการศึกษา ข้อเสนอดังกล่าวถูกฝ่ายค้านและสาธารณชนต่อต้านอย่างหนัก โดยเหตุผลส่วนใหญ่เป็นกฎหมายด้านสิทธิส่วนบุคคล
เมื่อ ค.ศ. 2012 Council of Australian Governments (COAG) มีมติให้ดำเนินโครงการ USI ในระดับชาติเพื่อให้ผู้เรียนในระบบอาชีวศึกษาสามารถเข้าถึงระบบลงทะเบียนและผลการเรียนได้ ทำให้สามารถติดตามการเรียนได้ แม้ว่าจะมีการย้ายสถาบันปเรียนสาขาอื่น รัฐบาลกิลลาร์ดใช้ข้อมูลเหล่านี้เพื่อเป็นพื้นฐานในการพัฒนาระบบอาชีวศึกษาและอุดมศึกษาให้ตอบสนองความต้องการของผู้เรียน สถานศึกษา และนายจ้าง หลังจากการหารือร่วมกับรัฐและดินแทนรวมถึงผู้นำของรัฐบาลกลาง และการปรึกษากับภาคส่วนที่เกี่ยวข้อง กฎหมายในระดับชาติ (รัฐบาลกลาง) และระบบทะเบียน USI ได้เริ่มต้นขึ้นเมื่อเดือนมกราคม ค.ศ. 2015 ในขั้นแรกนั้น ผู้เรียนจำเป็นต้องใช้ USI เพื่อสมัครหรือลงทะเบียนในระบบอาชีวศึกษาที่ขึ้นทะเบียนไว้ระดับชาติ
เมื่อเดือนธันวาคม ค.ศ. 2019 รัฐบาลออสเตรเลียได้นำร่างกฎหมาย "Student Identifiers Amendment (Higher Education) Bill 2019" เข้าสู่สภาเพื่อจะแก้ไข "Student Identifiers Act 2014" เพื่อให้การใช้ USI ครอบคลุมผู้เรียนในระดับอุดมศึกษาทั้งหมด ตั้งแต่เดือนมกราคม ค.ศ. 2021 ผู้เรียนใหม่ในประเทศและนักศึกษาต่างชาติสามารถลงทะเบียนได้ และตั้งแต่มกราคม ค.ศ. 2023 มาตรการ USI กลายเป็นมาตรการบังคับ ซึ่งสถานศึกษาจะไม่ออกปริญญาให้แก่ผู้เรียนที่ไม่มี USI เว้นแต่จะได้รับข้อยกเว้น แม้ว่าปัจจุบัน USI จะใช้อยู่ในระบบอุดมศึกษา แต่ก็มีแรงสนับสนุนอย่างเข้มแข็งให้ขยายโครงการนี้ไปสู่ผู้เรียนระดับปฐมศึกษาและมัธยมศึกษาเพื่อช่วยลดอัตราการออกจากโรงเรียน
กฎหมายสำคัญที่ทำให้เกิดระบบ USI ประกอบไปด้วย
การบังคับใช้งาน.
ตั้งแต่ ค.ศ. 2023 ผู้เรียนในระดับอุดมศึกษาทุกคนในออสเตรเลียต้องมีรหัสประจำตัวเฉพาะนักศึกษา
ผู้เรียนจำเป็นต้องมีรหัสประจำตัวเฉพาะนักศึกษาในกรณีต่อไปนี้
ข้อยกเว้นสำหรับการไม่มีรหัสประจำตัวเฉพาะนักศึกษา คือ นักศึกษาต่างชาติที่จะเรียนกระบวนวิชาทั้งหมดนอกประเทศออสเตรเลีย หรือ นักศึกษาจากประเทศออสเตรเลียศึกษาในต่างประเทศกับสถาบันการศึกษาต่างชาติ
ผู้เรียนจำเป็นต้องมี USI เพื่อรับเอกสารรับรองผลการเรียน คุณวุฒิหรือปริญญา และจำเป็นสำหรับการสมัครรับการสนับสนุนสำหรับการเรียนเช่น โครงการเงินทุนหรือกู้ยืมเงินเพื่อการศึกษา เช่น HECS-HELP, FEE-HELP และโครงการ Research Training Program (RTP) 
ระบบ USI ยังทำให้ผู้เรียนในระบบอาชีวศึกษาได้รับระเบียนผลการเรียนที่เป็นมาตรฐานระดับชาติในรูปแบบของใบรายงานผลการเรียน VET ซึ่งอาจใช้เพื่อการสมัครงานหรือโอนย้ายหน่วยกิตเพื่อศึกษาต่อ ระบบ USI จะอยู่กับผู้เรียนตลอดชีพ ผู้เรียนจะต้องใช้ USI เมื่อทำการลงทะเบียนในวิชาระดับอุดมศึกษา สำหรับผู้เรียนที่สร้าง USI เองไม่ได้อาจให้สถานศึกษาสร้างให้ก็ได้ โดยต้องได้รับความยินยอมจากผู้เรียน
ทั้งนี้นักศึกษาต่างชาติจะสมัคร USI ได้ก็ต่อเมื่อเดินทางเข้าประเทศออสเตรเลียแล้ว ดังนั้นสถานศึกษาจึงยังไม่บังคับขอ USI ในขั้นตอนการลงทะเบียน ในขณะที่พลเมืองออสเตรเลียสามารถสมัคร USI ได้ตลอดเวลาไม่ว่าอยู่ในประเทศหรือนอกประเทศ สถานศึกษาสามารถขอ USI ตั้งแต่ขั้นตอนการสมัครเพื่อตรวจสอบสิทธิในการศึกษาที่สนับสนุนโดยภาครัฐได้
รูปแบบ.
USI เป็นตัวเลขและตัวอักษรโรมัน 9 หลักที่เกิดจากการสุ่มและมีหลักตรวจสอบเป็นหลักที่สิบ การมีหลักตรวจสอบเป็นหลักการทั่วไปของรหัสหรือหมายเลขที่ใช้ยืนยันบุคคลหรือสิ่งอื่นอยู่แล้วเพื่อป้องกันความผิดพลาด อย่างไรก็ดี วิธีการสร้างหลักตรวจสอบนั้นไม่เปิดเผยแก่บุคคลทั่วไปเพื่อความปลอดภัย และสามารถแบ่งปันให้แก่สถาบันที่จัดการศึกษาหรืออบรมได้เท่านั้น